section_heading: Životopis
paragraph_text: Rođen je 9. siječnja 1924. u Tbilisiju. Bio je nadareni slikar te je studirao pjevanje i violinu. Diplomirao je na Svesaveznom državnom kinematografskom institutu (VGIK) u Moskvi. Na početku je bio asistent redatelja, a prvi je put bio redatelj 1955. godine. Proslavio se petim cjelovečernjim filmom, Sjenke zaboravljenih predaka iz 1964. godine, nastalog na temelju priča Myhajla Kocjubynskyjog o svojevrsnom Romeu i Juliji iz karpatskog sela s kraja 19. stoljeća. Radnja filma okružena je praznovjerjem i nasilnosti. Slijedi Sayat Nova, prikazivan pod naslovom Boja šipka iz 1971. godine koji je snimljen dvije godine ranije. Riječ je o stiliziranom i metaforičnom životopisu armenskog pjesnika Harutjuna Sajadjana koji je živio u 18. stoljeću. Kolorit filma inspiriran je bizantskim mozaicima, biblijskim iluminacijama i armenskim tapiserijama. Sadrži naglašenu geometrijsku kompoziciju kadrova. Zbog navodne teške razumljivosti izlaganja, državna je cenzura izrazito skratila i mijenjala film. Paradžanov idući film, Legenda o suramskoj tvrđavi, inspiriran je legendom iz srednjeg vijeka te je stilski i poetički sličan Boji šipka. Uz Andreja Arsenijeviča Tarkovskog bio je najdarovitiji sovjetski filmski redatelj u drugoj polovici 20. stoljeća. Živio je nekonvencionalnim stilom života, optuživan je da je ukrajinski nacionalist, homoseksualac, anarhoidni kvaritelj mladeži. Bio je u zatvoru od 1974. do 1978. te je oslobođen nakon peticije sineasta iz inozemstva. Umro je u Erevanu 21. kolovoza 1990.<ref>Sergej Josifovič Paradžanov, Hrvatska enciklopedija, pristupljeno 1. svibnja 2021.